Қазақстан Республикасы

Ұлттық Банкі Басқармасының

2021 жылғы 2 наурыздағы

№ 22 қаулысына

15-қосымша

Қазақстан Республикасының бейрезидент-банктері
филиалдарының есептілікті ұсыну
қағидалары

1-тарау. Жалпы ережелер

1. Қазақстан Республикасының бейрезидент-банктері филиалдарының есептілікті ұсыну қағидалары «Қазақстан Республикасының Ұлттық Банкі туралы» Қазақстан Республикасы Заңының 15-бабы екінші бөлігінің 65-2) тармақшасына, «Қазақстан Республикасындағы банктер және банк қызметі туралы» Қазақстан Республикасы Заңының (бұдан әрі – Банктер және банк қызметі туралы заң) 54-бабының 1-тармағына сәйкес әзірленді және Қазақстан Республикасының бейрезидент-банктері филиалдарының Қазақстан Республикасының Ұлттық Банкіне (бұдан әрі – Ұлттық Банк) есептілікті ұсыну тәртібін айқындайды.

2. Есептілік нысандарын толтыру мақсатында Банктер және банк қызметі туралы заңда көзделген ұғымдар және мынадай ұғымдар пайдаланылады:

қарыз – банктің, Қазақстан Республикасының бейрезидент-банкі филиалының Банктер және банк қызметі туралы заңның 52-5-бабы 1- тармағының 3), 4) және 5) тармақшаларында көрсетілген банктік қарыз, лизингтік, факторингтік, форфейтингтік операцияларды жүзеге асыруы, ислам банкінің Қазақстан Республикасының бейрезидент-ислам банкінің вексельдерді есепке алуды, кері РЕПО операциясын жүзеге асыруы;

тіркелген ел (инкорпорация) – заңды тұлға құрылған және салық төлеуші ретінде тіркелген ел (заңнамасы бойынша);

мерзімді ұзарту – шарттың қолданылуының түпкілікті мерзімін ұзарту бөлігінде шарттың талаптарын өзгерту;

шартты міндеттеме:

Қазақстан Республикасының бейрезидент-банкі филиалының толық бақылауында болмайтын, бір немесе бірнеше айқындалмаған болашақ оқиғалар туындаған (туындамаған) кезде ғана танылуы мүмкін;

Қазақстан Республикасының бейрезидент-банкі филиалының үшінші тұлғаның пайдасына клиент үшін қабылдаған және шарт талаптарынан туындайтын клиенттің кредиттік тәуекелдерін көтеретін міндеттеме.

2-тарау. Есептілікті ұсыну тәртібі

3. Қазақстан Республикасының бейрезидент-банкінің филиалы Ұлттық Банкке өзінің барлық филиалдары бойынша деректерді қамтитын есептілікті ұсынады.

4. Есептілік «Қазақстан Республикасы Ұлттық Банкінің Веб-порталы» ақпараттық жүйесі арқылы электрондық түрде ұсынылады.

5. Есептілікке басшының немесе есепке қол қою функциясы жүктелген адамның электрондық цифрлық қолтаңбасымен қол қоюы есептілікті ұсыну аяқталған күннен бастап үшінші жұмыс күнінен кешіктірілмей жүзеге асырылады.

6. Қазақстан Республикасының бейрезидент-банкі филиалының басшысы немесе есепке қол қою функциясы жүктелген адам және орындаушы электрондық цифрлық қолтаңба арқылы қол қойған есептілік электрондық форматта сақталады.

7. Қазақстан Республикасының бейрезидент-банкі филиалының басшысы немесе есепке қол қою функциясы жүктелген адам есептіліктегі деректердің толықтығы мен дәйектілігін қамтамасыз етеді.

8. Баламалы сәйкестендіру нөмірі Қазақстан Республикасының бейрезидент-банктері филиалдарының Қазақстан Республикасының бейрезидент-контрагенттерінің сәйкестендірушілерінің бірі ретінде қызмет етеді, есеп беретін Қазақстан Республикасының бейрезидент-банкінің филиалы үшін бірегей және Қазақстан Республикасының бейрезидент-банкі филиалының осы тұлғамен өзара қарым-қатынас жасау кезеңі ішінде өзгермейтін болып табылады.

9. Қазақстан Республикасының бейрезидент-банкінің филиалы клиентінің және (немесе) контрагентінің резиденттігі «Валюталық реттеу және валюталық бақылау туралы» Қазақстан Республикасының Заңына сәйкес айқындалады.

10. Мәмілелерге дейін ақпаратты нақтылауды көздейтін нысандарда мәміленің (транзакцияның) референсі (коды) көрсетіледі, ол есеп беретін Қазақстан Республикасының бейрезидент-банкі филиалының ақпараттық жүйесінде мәміленің бірегей сәйкестендіргіші болып табылады. Референс мәнінің жолы мәтіндік деректер форматына ие және мәтіндік және сандық элементтерді қамтуы мүмкін.

Мәмілелерге дейін ақпаратты нақтылауды көздемейтін нысандарда референс ретінде мынадай тәртіппен қалыптастырылатын ұсынылатын деректер жиынтығының бірегей нөмірі көрсетіледі:

алғашқы сегіз таңба – «ЖЖЖЖККАА» форматындағы есептік күн, мұнда «ЖЖЖЖ» – жыл, «КК» – күн, «АА» – ай;

бір таңба – белгіленген бөлгіш «\_»;

соңғы алты таңба – реттік нөмірі (000001-ден 999999-ға дейін).

Есеп беретін Қазақстан Республикасының бейрезидент-банкі филиалының ақпараттық жүйесінде Қазақстан Республикасының бейрезидент-банкінің филиалы мәміленің (транзакцияның) референсі (коды) болмаған кезде осы тармақтың екінші бөлігінде көзделген алгоритмді пайдалана алады.

11. Есептілікті жасау мақсатында активтер мен шетел валютасындағы міндеттемелер Нормативтік құқықтық актілерді мемлекеттік тіркеу тізілімінде № 8378 болып тіркелген «Валюта айырбастаудың нарықтық бағамын айқындау тәртібі туралы» Қазақстан Республикасы Ұлттық Банкі Басқармасының 2013 жылғы 25 қаңтардағы № 15 қаулысының және Қазақстан Республикасы Қаржы министрінің 2013 жылғы 22 ақпандағы № 99 бұйрығының 1-тармағында көзделген тәртіпте айқындалған валюталарды айырбастаудың нарықтық бағамы бойынша есепті күнге қайта есептеліп көрсетіледі.

12. Есеп нысандары кестелерінің кез келгені бойынша деректер болмаған кезде ол бойынша мәліметтер берілмейді, бұл туралы Қазақстан Республикасының бейрезидент-банктерінің филиалдары осы кесте бойынша мәліметтерді ұсыну мерзімінен кешіктірілмейтін мерзімде Қазақстан Республикасының Ұлттық Банкіне жазбаша түрде хабарлайды.